อานันท์หวั่นการเมืองฉุดธุรกิจชี้รัฐธรรมนูญจุดชนวนขัดแย้ง
“อานันท์” หวั่นการเมืองขัดแย้งรุนแรง ฉุดการเติบโตธุรกิจปีนี้
20 มี.ค. 2555

“อานันท์” หวั่นการเมืองขัดแย้งรุนแรง ฉุดการเติบโตธุรกิจปีนี้ เผยสินเชื่อไทยพาณิชย์ 2 เดือนแรกโตกระฉูด คาดทั้งปีดีกว่าปีที่แล้ว หากไม่มีเหตุการณ์รุนแรง
นายอานันท์ ปันยารชุน นายกกรรมการ ธนาคารไทยพาณิชย์ กล่าวว่า ในปีนี้ธนาคารจะให้น้ำหนักความเสี่ยงทางธุรกิจจากปัจจัยภายในประเทศมากกว่าปัจจัยภายนอก โดยเฉพาะสถานการณ์ทางการ เมือง เช่น การแก้ไขรัฐธรรมนูญยังมีความเห็นที่ไม่ตรงกันจากหลายฝ่าย ซึ่งอาจนำมาซึ่งความขัดแย้งครั้งใหม่ ทำให้กลยุทธ์ของธนาคารในปีนี้จะมีการปรับเปลี่ยนไปให้สอดคล้องและรองรับสถานการณ์ที่อาจเปลี่ยนแปลงทั้งจากภายในและต่างประเทศ
“ความเสี่ยงจากภายนอก เช่น วิกฤตหนี้ยุโรปยังเป็นเรื่องที่พอประเมินได้ เรารู้ว่าเขาจะทำอะไรได้จากข่าวสาร แต่ความเสี่ยงในประเทศเช่นการเมืองและภัยธรรมชาติเป็นเรื่องที่เกินอำนาจควบคุมและคาดเดาไม่ได้ ยังคงมืดๆ มัวๆ ไม่รู้จะเกิดอะไรขึ้นบ้าง ได้แต่หวังว่าจะไม่เกิด” นายอานันท์ กล่าว
นายอานันท์ เปิดเผยว่า ตัวเลขสินเชื่อของธนาคารในช่วง 2 เดือนแรกที่ผ่านมา เติบโตได้ดีกว่าช่วงเวลาเดียวกันของปีที่ผ่านมา โดยคาดว่าหากไม่มีเหตุการณ์รุนแรงทางการเมือง สินเชื่อในปีนี้จะเติบโตได้สูงกว่าปีที่ผ่านมา นอกจากนี้ธนาคารจะมุ่งเน้นให้บริการลูกค้าที่ต้องการออกไปทำธุรกิจในต่างประเทศ โดยจะให้บริการในรูปของที่ปรึกษาทางการเงินแบบครบวงจร
“ต่างประเทศเราต้องออกแน่ แต่รูปแบบที่ออกคงไม่ใช่การไปเปิดสาขาเพื่อทำธุรกิจรายย่อย โดยจะเป็นลักษณะการตามไปดูแลลูกค้าที่ไปร่วมทุนหรือลงทุน โอกาสที่ไปเปิดสาขาแล้วได้กำไรมีน้อยมาก เราจึงยังไม่มีแผนจะไปเปิดสาขาเพิ่มในตอนนี้ แต่ในอนาคตคงต้องมีที่อินเดียและพม่า” นายอานันท์ กล่าว
ก่อนหน้านี้ ธนาคารไทยพาณิชย์ได้ขายหุ้นสามัญของบริษัท เอสซีบี ลีสซิ่ง ที่ถือโดยธนาคารและบริษัทย่อยรวมกันทั้งสิ้นจำนวน 4,845,358 หุ้น หรือคิดเป็น 45.81% ของจำนวนหุ้นที่จำหน่ายได้แล้วทั้งหมดของบริษัท โดยหุ้นที่ขายเป็นส่วนของธนาคาร 3,976,511 หุ้น หรือคิดเป็น 37.60% ของจำนวนหุ้นที่จำหน่ายได้แล้วทั้งหมด เพื่อลดการลงทุนในธุรกิจที่มีความซ้ำซ้อนกับธุรกิจของธนาคาร